বড় দুর্ঘটনা দিঘায়। দ্রুত গতিতে চলার ফলে স্টিয়ারিং লক হয়ে গিয়ে নিয়ন্ত্রণ হারিয়ে রাস্তার ধারে উলটে গেল পর্যটকদের প্রাইভেট গাড়ি। সোমবার দুপুর ১.৪৫ নাগাদ দুর্ঘটনাটি ঘটে দিঘা স্টেট জেনারেল হাসপাতালের সামনে। 
স্থানীয় সূত্রে জানা গিয়েছে, রবিবার হুগলির শ্রীরামপুর থেকে সপরিবারে দিঘায় আসে ছ'জন পর্যটকের এক দল। তাঁরা ওল্ড দিঘায় এক বেসরকারি হোটেলে এসে ওঠেন। সোমবার দিন দুপুরে সমুদ্র স্নানের জন্য গাড়ি নিয়ে নিউ দিঘার দিকে রওনা দেন তাঁরা।

এই বিষয়ে অন্যান্য খবর

দিঘায় ‘মোহময়ীদের’ হাতছানি, রাতের অন্ধকারে প্রতারণা! পর্যটকরা সাবধান
দিঘায় স্নানে জিএসটি! সমুদ্রে ডুব দিতে কর লাগু হলে কী কী করবেন


হঠাৎই দিঘা হাসপাতালের সামনে গাড়ির স্টিয়ারিং লক হয়ে গিয়ে নিয়ন্ত্রণ হারিয়ে উলটে যায়। গাড়ির মধ্যে থাকা চারজন আহত হন। তাঁদের মধ্যে গাড়ির চালক বিকি দাস(২৪)ও মিলন দাসের(৩০) অবস্থা গুরুতর।
স্থানীয় জনতা ঘটনাস্থলে ছুটে এসে আহতদের উদ্ধার করে দিঘা স্টেট জেনারেল হাসপাতালে ভর্তি করেন। প্রাথমিক চিকিৎসার পর দু'জনকে ছেড়ে দেওয়া হয়েছে। বাকি দু'জন এখনও হাসপাতালে ভর্তি রয়েছেন। 
খবর পেয়ে দিঘা থানার পুলিশ এসে দুর্ঘটনাগ্রস্ত গাড়িটিকে উদ্ধার করে থানায় আটক করেছে। ঘটনার তদন্ত শুরু করেছে পুলিশ। প্রাথমিক তদন্তের পরে পুলিশের অনুমান, বেপরোয়া গতিতে গাড়ি চালানোর কারণেই এই দুর্ঘটনা ঘটেছে।